U-GRESIUNEA 


MIHAIL GRĂMESCU 


1. Cînd o maşină neagră cu sirenă şi escortă opreşte 
către miezul nopţii la poartă, cînd trei persoane grăbite, cu 
pălării şi  pardesie cenuşii sună insistent la uşa 
profesorului, acesta, cu ochii cîrpiţi de somn, în costumul 
tras în pripă peste pijama, are toate şansele să audă 
şoapta vecinei în capot vişiniu, care-i suflă soţului rămas 
dincolo de uşa de unde pîndeşte cu ochi rotunzi, că „l-au 
ridicat pe profesor”, fiindcă, într-adevăr, ce poţi crede alt- 
ceva cînd asişti mai mult sau mai puţin involuntar la 
asemenea incidente nocturne menite să rămînă subiect de 
bîrfă zile, săptămîni şi chiar luni întregi pentru locatarii 
liniştitului imobil, oameni de bună-credinţă care nu şi-ar 
imagina nici în ruptul capului că toată tevatura aceea nu 
era de fapt decit garda oficială a unui proaspăt 
reprezentant ştiinţific de importanță internațională, 
împuternicit să se implice cu prerogative speciale 
consfinţite prin mandat guvernamental într-o problemă 
extrem de dificilă de litigiu major al unei mari puteri 
militare, care a încălcat tratatul de neproliferare abia 
semnat cu circa trei luni în urmă. 

2. Dinspre Pustia semnelor de exclamaţie carbonizate 
înclinate radiar faţă de epicentru, desemnînd liniile de 
forţă după care jungla se spulberase, un punct în mişcare 
browniană evoluează infinitezimal în grandoarea fără de 
sfîrşit a semnului uriaşei răni din trupul planetei atinsă de 
lepra ruinei, sub trunchiurile golaşe, de cărbune, înclinate 
înmănuncheat în cel mai uriaş edificiu de artă cinetică de 
sub întunericul de ev al neaşteptatului anotimp ploios 
dezminţit de data din calendarele ceasurilor din zona 
dezastrului, ceasuri ale căror afişaje începuseră să indice, 
sub fluctuaţia electromagnetică teribilă, cele mai aberante 
ore din zi şi din noapte, dar ale căror luni şi ani 

rămăseseră încă în conformitate cu luna şi anul ceasurilor 
de pe celelalte meridiane, adunate şi mereu împrospătate 
de trimişii Lumii strîngîndu-se în mica aşezare improvizată 
la marginea Pustiei cu cabane din plăci de protecţie 
antiradiante oferite de toate firmele producătoare de 
echipament de război şi echipament pentru explorarea 
spaţiului cosmic, marile puteri arătindu-se interesate în 
a-şi demonstra prin gesturi „umanitare” neamestecul în 
tragedia fără precedent abătută asupra planetei, drept 
pentru care, la fel de contrariate de încălcare, toate se 
vădeau dispuse să-şi exprime dezacordul faţă de 
experienţa samavolnică, dacă e, într-adevăr, vorba de o 
experienţă „deşi, dacă e o experienţă, cine a făcut-o?? şi 
cum? sub permanentul control de pe sol şi din spaţiu, fără 
ca nici un observator, fără ca nici un satelit, fără ca nici o 
navetă să nu semnaleze traiectoria balistică mai înainte ca 
globul incandescent să se desfăşoare criminal deasupra, şi 
aici intervine ceea ce s-ar putea defini drept cel mai mare 
mister al sinistrului, deasupra nu numai a unei porţiuni 
oarecare de junglă, ceea ce nu ar fi avut cine ştie ce 
implicaţii politice şi strategice, ci deasupra chiar a locului 
unde statul în curs de dezvoltare, cu ajutorul unor 
subvenţii serioase dinafară, planificase şi proiectase 
începerea construcțiilor unei viitoare  megalopole 
energetice preconizată în dotare cu un plasmotron a cărui 
putere instalată era menită să acopere în următorul secol 
circa 85% din necesarul energetic continental. Şi, iată, 
tocmai cînd prospecţiunile se încheiaseră cu succes, nu se 
ştie ce duşman lipsit de scrupule îşi alege în bătaie de joc 
tocmai locul acesta pentru o demonstraţie de forţă, 
insinuînd totodată şi o deconspirare a tuturor planurilor 
printr-un serviciu de spionaj năucitor, fiindcă în afara celor 
cîteva colective implicate în proiect, care nu avuseseră 
însă acces la sinteza informaţiilor, temele vizind obiectivul 
fiind codificate, secretul acţiunii fusese păstrat cu mare 
stricteţe; o demonstraţie de tehnică militară menită, prin 
însăşi natura incidentului, să îngrijoreze pe toată lumea 
atit prin sfidarea fără precedent a tratatelor de 

neproliferare cît, mai ales, prin scăparea totală de sub 
controlul defensiv a armei folosite, fiindcă fuzeea, cu o 
încărcătură de peste 50 de megatone, străbătuse necu- 
noscutul traseu fără a fi depistată, chiar pe sub nasul 
controlului permanent asigurat de la sol şi din spaţiu, ceea 
ce a determinat pe toţi deţinătorii de armament 
neconvențional să-şi anunţe fără întîrziere neimplicarea în 
divergent, febrilitatea denunţului unanim rezonînd mai 
mult a panică decît a intenţii paşnice, drept care, deîndată, 
cu toţii s-au declarat dispuşi să susţină un plan de 
cercetări sub egida ONU în vederea rezolvării neîntîrziate 
a litigiului, să susţină cu echipament, cu specialişti, cu 
fonduri, cu orice, în orice condiţii, numai să se rezolve cît 
mai degrabă problema vinovatului şi să fie tras fără 
întîrziere la răspundere, fiindcă era evident că securitatea 
tuturor este ameninţată de o armă depăşind cu mult 
posibilităţile prezente ale oricărui stat. Deci nu-i de mirare 
de ce elita oamenilor de ştiinţă din întreaga lume a pornit 
în pelerinaj la proaspătul mormiînt din junglă şi de ce 
vîrfurile din toate ramurile de cercetare au fost oferite 
necondiţionat de toate statele, micului Centru de cercetări 
ONU de la marginea Pustiei deferindu-i-se în timp record 
cele mai moderne şi costisitoare instrumente şi tehnologii, 
desprinse parcă dintr-un film despre viitorul secol, şi 
nimeni nu a mai simţit nevoia păstrării de secrete în 
această cruciadă menită să elucideze tema armei ce 
revoluţiona din temelii toate problemele războiului 
modern. 

3. Un punct viu, în mişcare printr-o lume moartă, un 
punct evoluînd brownian către laboratoarele sclipitoare, o 
entitate organică, inexactă şi imprecisă, bîjbîind prin 
labirintul sutelor şi miilor de kilometri de semne de 
exclamaţie carbonizate, o fiinţă neprotejată de un costum 
argintiu, antiradiant, o formă învelită în zdrenţe cenuşii, 
ude de ploaia neîntreruptă, prăbuşindu-se din norii vineţii 
ai cerului scund, o umbră înaintind lent şi oprindu-se 
adesea, poate pentru a se odihni, poate din cu totul alte 
motive, la fiecare popas de sub urzeala dezlinată răsărind 

o mînă suavă şi albă ca de femeie, să întindă către movila 
de cenuşă adunată la picioare un ciob ca o aşchie de 
cristal ce putea fi o unealtă sau o sculă de preţ de vreme 
ce trezea în scrum pilpiirile scurte străluminînd sub 
resturile glugii descompuse chipul uluitor de tînăr al 
efeminării cu ochi nemişcaţi într-o alungire bulbucată de 
întuneric. Aşa l-au întîlnit pe Delegat pentru prima dată: 
stînd pe vine alături de movila de cenuşă sticlind palid sub 
cerul violet al anotimpului ploios apăsînd cu mare greutate 
asupra Pustiei. John Miller avea să repete apoi de 
nenumărate ori povestea primului contact insistînd mai 
ales pe senzaţia neplăcută resimţită de atingerea cu laba 
păroasă şi groasă „ca de urs”, cum ţinea el să precizeze de 
fiecare dată, că „parcă ar fi fost o vieţuitoare pădureană”, 
spunea Miller, scuturindu-se înfiorat, „iar laba ce i-am 
strîns-o sub zdrenţe parcă ar fi fost o labă de urs, dar ceea 
ce m-a contrariat mai ales a fost faptul că nu-i desluşeam 
faţa cu toate că nu erau între noi mai mult de cinci inchi şi 
glasul hiîriit mă izbea în nas cu un damf de vegetale 
putrede, atît de hiîriit zgîriindu-mi urechile cu engleza 
vorbită că mi-a fost necesar un mare efort de atenţie ca să 
înţeleg că engleza o vorbea. Ne-a refuzat cînd i-am propus 
să urce în jeep, şi deşi întîlnirea se produsese la mai bine 
de douăzeci de mile de centru, nu a întirziat nici zece 
minute faţă de noi, ceea ce mă face să cred că fuge grozav 
de repede prin pădure.” 

4. „Exagerezi, John”, intervenise Allain,  ecologul 
marocan. „Voi, englezii, aveţi o imaginaţie bolnăvicioasa 
care vă joacă adesea feste în receptarea realităţii, fiindcă, 
în primul rînd, Delegatul are un trup uscat, numai piele şi 
os, şi am constatat acest lucru cînd i-am strîns mîna ofilită, 
cu pielea pergamentoasă şi pigmentată. Unghiile vinete 
mi-au făcut silă, iar cît priveşte vocea, nu am mai auzit o 
voce atît de stridentă decît la un vraci saharian, care 
vorbea tot dialectul ăsta franco-african. Cînd am ajuns 
m-am interesat la comandament şi am aflat că şefii ştiau de 
venirea lui şi-l aşteptau. Fuseseră avertizaţi, de nu ştiu 
cine, probabil de sus de tot, că ne vine încă un ajutor, deşi, 

ca să zic aşa, există un punct neclar în toată povestea asta, 
şi anume natura forurilor care ni l-au plasat pe zurliul ăsta, 
că militarii au primit ordin să-i acorde statut ştiinţific, fără 
a fi prea clar în ce ştiinţă anume, în vreme ce noi, 
cercetătorii, nici nu l-am mai cunoscut nici unul mai 
înainte, şi nici nu am mai auzit de el prin ţările de pe unde 
venim.” 

5. „O fi delegatul Sfîntului Scaun”, îşi dădu cu părerea 
Andreo, radiologul italian, argumentîndu-şi ipoteza prin 
abundența de citate latineşti cu care Delegatul îl potopise 
în scurtul dialog pe care-l purtaseră. „Senzaţie 
dezagreabilă ca aia cînd ne-am strîns mîinile n-am mai 
avut decît atunci cînd am cunoscut un pelerin din Ordinul 
de Malta, care, tot aşa, mi-a lăsat impresia că am apucat 
din greşeală pe sub zdrenţele rasei nu o mînă de om ci o 
gheară solzoasă, lua-l-ar dracu şi pe ăla, că ne trimit de la 
o vreme pe cap toţi nebunii! Pe geologul indian l-aţi văzut? 
Ei, şi de ăla ce să mai vorbim?” 

6. Întrucît „Cazul Jungla-Jumpping-Jack-flash” avea 
un antecedent în istorie, era de aşteptat să fie acceptată cu 
uşurinţă vreuna dintre ipotezele precedente care 
încercaseră să explice cazul geamăn fenomenalistic, aşa-zi- 
sul „meteorit Tungus”, despre care se căzuse pînă la urmă 
de acord că fusese un uriaş fulg de zăpadă, sau un miez de 
cometă, sau o gaură neagră, ba chiar o navă cosmică 
extraterestră, dar în nici un caz o fuzee de 50 de 
megatone, deoarece în 1908 nici nu se putea pune 
problema experimentelor cu armament neconvențional. E 
adevărat, dacă ar fi fost să luăm în serios informaţiile 
furnizate de observatorii ocazionali ai fenomenelor, totul 
semăna pînă la amănunt. Ba pînă şi ipotetica traiectorie 
balistică a celor două obiecte ar fi sugerat cam acelaşi loc 
de lansare, şi adepţii ipotezei dublului anterior nu 
înțelegeau de ce se ambiţionează forurile militare să 
interpreteze atît de tendenţios cazul drept un litigiu de 
neproliferare, aşa încît, întrucît opinia publică începuse să 
se lase influenţată, a fost necesar, pentru continuarea 
cercetărilor în direcţia corectă de orientare, să se facă 

public argumentul peste care nu se putea trece, fiindcă 
dacă în 1908 nu se putea vorbi, desigur, de înregistrări 
magnetice instantanee din satelit, de astă dată nu se mai 
interpretau impresiile unor călători cu trenul care se 
bronzaseră peste noapte urmărind răsăritul de la marginea 
taigalei. Şi nu atît crepusculul continuu de nopţi albe ce 
învăluise pămîntul de la cataclism îi deranja pe militari cît 
mai ales imaginea certă a fuzeei surprinsă de camerele de 
luat vederi în fracţiunile de secundă de dinaintea exploziei, 
dezvăluire evidențiind fără dubiu o superbă rachetă 
balistică, un adevărat împărat al fuzeelor pe a cărui burtă 
sclipitoare se desluşea chiar şi un semn de cod, dar cod 
căruia nu-i corespundea în nici un arsenal al lumii. Nimic, 
deci, nu s-ar fi ajuns nici la deteriorarea situaţiei militare 
mondiale, putindu-se presupune eventual că fuzeea ne 
fusese trimisă cadou de pe Marte sau din nebuloasa din 
Andromeda, de oriunde dacă, şi acest dacă era de fapt 
cheia de boltă a litigiului - DACĂ în urma reconstituirii pe 
simulator a traiectoriei balistice nu s-ar fi ajuns, printr-o 
localizare geografică destul de exactă a zonei de lansare - 
undeva prin Pacific - calculele nelăsînd nici o urmă de 
dubiu: fuseseră controlate de toţi factorii în măsură să le 
controleze şi nu erau contestate de nimeni. Ori, prin cine 
ştie ce nefericită întîmplare, exact în perimetrul respectiv 
din Pacific se afla o rampă secretă, sau, mai precis, care 
fusese secretă, o rampă de lansare a unei mari puteri, 
lucru pe care marea putere nu l-a negat cînd s-a aflat pusă 
faţă-n faţă cu evidenţa, numai că, a argumentat ea, de la 
rampa aceea din Pacific nu se lansase niciodată nimic - era 
o bază strategică, strict strategică, şi care, pe deasupra, 
nu avusese şi nu avea în dotare fuzee din modelul în litigiu, 
iar pentru a se sustrage definitiv de sub acuzaţie, marea 
putere s-a declarat dispusă a se supune benevol la un 
control total de armament strategic neconvențional al unei 
comisii ONU internaţionale, căreia îi punea la dispoziţie 
orice documente necesare expertizei. Dar în urma 
cercetărilor pe care comisia desemnată de ONU le-a 
efectuat la arsenalele militare ale marii puteri s-a stabilit 

că, într-adevăr, acesta nu dispune de nici o armă analogă 
celei în litigiu, numai că, printr-un fenomen greu de 
explicat, dar sfidător iarăşi la adresa secretelor militare şi 
a serviciilor de spionaj, forurile militare ale acelei mari 
puteri tocmai primiseră investiţia bugetară necesară 
începerii cercetărilor în vederea unui proiect preconizînd 
construirea unor focoase de 50 de megatone, care însă nu 
puteau fi considerate realizabile mai devreme de 10-15 ani. 

7. Referitor la paralelismul între 
„Cazul-Jungla-Jumpping-Jack-flash” şi „Meteoritul Tungus” 
se adăugă un amănunt care a devenit flagrant la prima 
cercetare mai amănunţită a celor două fenomene gemene: 
atit în locul de cădere al „meteoritului”, unde luase fiinţă 
mult mai tîrziu un mare centru energetic dotat cu un 
ciclosincro-fazotron, cît şi în zona „Jungla-Jumpping”, unde 
era de aşteptat că se va construi plasmotronul, dezastrul 
se lega de un viitor generator de energii înalte, ceea ce a 
fost interpretat de unii savanţi în sensul unei posibile 
influenţe în conexiune inversă între catastrofe şi 
generatoare, sugerînd o posibilă intercorelare a celor două 
cazuri sub formula: „o zonă de exces energetic cere 
ulterior un generator de echivalență”. 

8. Cazuri de îmbolnăvire s-au semnalat abia în cursul 
celei de-a doua perioade a stagiului şi anume mai frecvent 
la primii sosiți sau la cei care petrecuseră sejururi 
prelungite printre cioturile înclinate ale trunchiurilor 
carbonizate. Mai întîi o erezie frenetică îl împingea pe cel 
atins de molimă la polemici scandaloase în legătură cu 
unele sensuri obscure la care avea acces cu predilecție, 
scăpîndu-le celorlalţi, pentru ca mai apoi, foarte repede, să 
se instaleze halucinaţii din ce în ce mai intense, cînd 
bolnavul rătăcea zile şi zile în şir prin Pustie căutînd 
albinoşi, fiinţe a căror descriere îi contraria pe cei lucizi. 
Psihologii şi psihiatrii care au studiat devianţa au semnalat 
imediat caracterul monoton şi sistematizat al delirului, 
halucinaţiile prezentîndu-se la toţi cei atinşi de boală ca şi 
cînd aceştia ar fi avut cu toţii acces la o unică lume 
extrasenzorială, ceea ce îi deruta în egală măsură şi pe 

bolnavi şi pe cei sănătoşi din centru, impresia cu care 
rămîneau şi unii şi alţii fiind de verosimil şi veridic, nu o 
dată întîmplindu-se ca doi-trei bolnavi să stea de vorbă 
îndelung, susţinîndu-se reciproc în comentariile cu privire 
la o realitate comună, apărîndu-le drept un spaţiu fizic 
inaccesibil vulgului, dar menit celor aleşi să li se dezvăluie 
ca o charismă, cu legi şi fenomene concrete şi coerente, 
închegate într-o lume altminteri. Pentru aceştia, Pustia 
înceta să mai fie o monotonă înşiruire de semne de excla- 
maţie carbonizate, ci îşi releva o geografie secretă a cărei 
floră şi faună conferea fiecărui loc un specific distinct de o 
originalitate nefirească. Se vorbea astfel despre 
„lacul-cel-mare” şi despre „bălţile-cele-mici”, iar cîte unii 
povesteau chiar despre o „mlaştină” a cărei floră şi faună 
spectrală trimitea gîndul către basmele şi legendele evului 
jumătate. Furat de iluzie, bolnavul sfirşea prin a-şi scoate 
combinezonul antiradiant, expunîndu-se inconştient la 
cumplita moarte ce-l pîndea de dincolo de stilpii înnegriţi 
peste care îşi proiecta feeriile lipsă. Argumentele conform 
cărora cei atinşi făceau acest gest, erau dintre cele mai 
diverse: de la pretenţia că astfel se simt mai liberi şi speră 
să prindă un albinos şi terminînd cu convingerea că nu 
există nici o primejdie de vreme ce Delegatul şi Erya nu 
recurg niciodată la vreun costum de protecţie. Cei mai 
mulţi, pur şi simplu, nu se mai interesau de uniforme, pe 
care le considerau nişte „aspecte minore şi nesemnificative 
ale existenţei” lor. Pentru a veni în întîimpinarea medicilor, 
conducerea militară a încercat să-i impună Delegatului 
programul general de disciplină, respectarea orelor de 
somn şi activitate ale tuturor membrilor micii colectivităţi, 
ținuta obligatorie, combinezonul antiradiant şi mesele la 
ore fixe, însă s-au izbit de un refuz încăpăţinat, şi orice 
insistenţă s-a vădit inoportună, căci imediat au început 
presiunile de sus, ieşind în relief pentru prima dată 
puterea forurilor care îl delegau şi caracterul lor 
meta-administrativ şi para-naţional. 

9. Din descrieri, Erya părea să fie o fetiţă de 14-15 ani 
care „se juca” prin Pustiu, la toate relatările despre ea 

fiind consemnat şi albinosul care o însoțea peste tot, 
imaginea standard din mintea bolnavilor prezentînd-o pe 
undeva prin preajma oazei din centrul Pustiei unde, 
printr-un fenomen clasic de paradox al iradiaţiei, pe o arie 
de circa 20-25 metri, arborii rămăseseră în picioare, 
neafectaţi de dezastrul din jur, credinţa celor „atinşi” fiind 
că în zona respectivă ar fi supravieţuit chiar cîteva forme 
mutagene ciudate: flori incadescente care i-ar fi sugrumat 
pe temerarii ce s-ar fi aventurat în apropierea lor, fiinţe 
subpămîntene care-i trăgeau pe trecători în adînc şi alte 
minuni de genul ăsta, neconfirmate de cercetările 
întreprinse la faţa locului. „Erya este o micuță indiancă”, 
afirmase Ormez, chimistul brazilian atins de molimă, în 
ziua de dinainte de dispariţie. „Poartă semnele marelui 
Inca: un cerc împărţit în patru sectoare, cu semnul 
semilunei, cu steaua florii, cu săgeata şi cei doi ochi ai 
spiritului”. Cu toate că părea de acord cu descrierea 
chimistului brazilian, Iuri, astronomul sovietic decedat şi el 
cîteva zile mai tîrziu, dădea complet altă interpretare 
semnelor: „In zona Iranului de nord se folosesc adesea 
aceste embleme tatuate pe frunţile celor predestinaţi”, 
spunea el. „Ceea ce brazilianul credea că e o semilună, 
este de fapt un R fără codiţă, steaua florii trebuie citită S, 
iar săgeata şi ochii sînt alfa şi omega, începutul şi sfîrşitul. 
De asemenea, poziţia în care stă sugerează cifra 4, şi nu 
este întimplătoare nici culoarea roşie cu care s-a însemnat 
zbenghiul de pe fruntea fetei”. 

Cît despre albinoşi, aceştia au fost descrişi cînd ca nişte 
căţeluşi albi, flocoşi, de o rasă nemaivăzută, cînd ca nişte 
tapi de talie foarte mică, iar excrescenţa frontală spiralată 
amintea de o cochilie sau de un tirbuşon de chihlimbar. 
„Cred că este vorba de o mutație genetică indusă de 
iradiaţia foarte intensă a vreunuia dintre animalele care au 
supravieţuit în zona de paradox a radiaţiei”, şi-a dat cu 
părerea Du Djin, specialistul chinez, pierdut la numai o 
săptămînă de la venire, fie din cauza unei sensibilităţi deo- 
sebite de constituţie, fie din cauza exceselor de expunere 
la care l-a dus entuziasmul cu care s-a lansat în cercetări 


9 


încă din primul moment al venirii sale. 

10. După aceea, cercetările au trecut printr-un punct 
mort, cînd păreau a se fi împotmolit definitiv. Molima făcea 
ravagii în rîndul celor adunaţi în laboratoarele argintii ale 
centrului. Nimeni nu mai găsea soluţii rezonabile de 
interpretare. S-a propus o şedinţă de sinteză, şi, după ce, 
în încheierea lucrărilor, fizicienii şi-au expus referatul prin 
care se atesta fără dubiu că Pustia se prezintă ca o zonă 
supusă unui experiment cu o încărcătură nucleară 
echivalentă cu 50 de megatone, confirmare care nu aducea 
însă nici o explicaţie plauzibilă referitoare la modul în care 
avusese loc experimentul şi cum fusese transportat pînă 
aici focosul care explodase la circa trei kilometri deasupra 
epicentrului, cînd peste asistenţă s-a lăsat liniştea. 
Delegatul şi-a justificat pentru prima şi singura dată 
prezenţa printr-o intervenţie salutară care a răsturnat 
întreaga problemă, direcţionînd cercetările în complet alt 
sens decit fuseseră ele duse pînă atunci. „ln urma 
analizelor efectuate de mine”, a miriit el, „semnalez o 
radiaţie tahionică de cîteva zeci de mii de ori superioară 
celei normale. Studiind imaginile din satelit am remarcat 
pe originalul electromagnetic al înregistrării un bruiaj cu 
particule ultrarapide pe care sînt înclinat să le identific a fi 
tahioni. Întreaga imagine a înregistrării are o luminozitate 
anterioară exploziei fuzeei, care nu s-ar justifica decît în 
cazul în care fuzeea ar fi fost precedată de alte patru sau 
cinci focoase echivalente”. In stupoarea ce se oglindea pe 
chipurile tuturor, nedoritul personaj s-a îndreptat spre 
pupitrul central al sălii, depunînd, cu o mînă groasă şi 
îmblănită de un păr roşu-gălbui, ca de leu, pe claviatura 
simulatorului, o fiinţă mică şi albă pe care o scosese de sub 
zdrenţe. Animalul pufos iradia o lumină neliniştitoare ce 
îndurera privirile aţintite spre el, şi cînd profesorul Verga 
a întins mîna către ciudata vieţuitoare, aceasta a sărit, 
agresivă şi mîndră în sălbăticia ei, să muşte, sau, poate, să 
împungă cu cornul de chihlimbar din frunte. „Acest mutant 
semnalează o radiaţie tahionică echivalentă cu de o sută 
de mii de ori radiaţia normală, ceea ce rămîne de calculat 

nemaifiind decît de cîte încărcături de 50 de megatone 
simultan este nevoie deasupra unui plasmotron pentru a 
induce o asemenea radiaţie”. Acestea fiind zise, Delegatul 
a părăsit sala fluturindu-şi zdrenţele, şi după ce a ieşit, 
prin uşa rămasă o clipă deschisă, asistenţa a mai putut 
întrezări silueta celui care, atins şi el probabil de molimă, 
şi-a scos cu un singur gest scurt zdrenţele de pe el, 
lăsîndu-le să cadă filfiind la pămînt în urmă-i asemenea 
unor aripi de barză desfăşurate, într-un tablou egiptean, 
apărind pentru o clipă gol, din spate, ca un uriaş păianjen 
cu o labă de urs, cu o gheară cu solzi, cu un ciot deformat 
de fantastice lepre, cu o labă de leu, cu o mînă 
pergamentoasă şi ofilită de hoaşcă alături de o juvenilă şi 
efeminată mînă de codană lascivă. Din cocoaşa spatelui 
s-au desfăşurat evantaiele străvezii ale razelor ca aripile 
dintr-o crisalidă pînă la cer, şi o voce ca tunetul a stîrnit în 
pădurea trunchiurilor carbonizate un ecou de orgă 
scufundată. Prin ploaia torențială i-a venit în întîmpinare o 
logodnică strălucind ca soarele ce nu va mai răsări 
niciodată dureros de roşu dintre norii vineţi şi răi deasupra 
Pustiei scurmînd tot mai adînc în trupul plantei rănite. 

11. Preşedintele, ale cărui distincţie şi stăpîinire de sine 
erau cunoscute şi recunoscute, prestanţa sa fiind ştiută 
drept una dintre cele mai redutabile arme ale sale în 
alegeri, erupse pur şi simplu de pe locul său, lăsîndu-i pe 
toţi cu gura căscată: „Sînt nebuni!”, strigă el, roşu de 
miînie. „Aştia sînt de-a dreptul nebuni!” După momentul 
penibil de linişte, sala izbucni într-o rumoare confuză de 
aprobare. Ministrul de război se ridică şi el, gesticulind ca 
un înecat. Treptat, membri guvernului se potoliră şi 
preşedintele continuă arătînd spre ecran: „Domnii aceştia: 
cei-mai-iluştri-oameni-de- ştiinţă-din-întreaga-lume, 
îşi imaginează că adunaţi atiţia la un loc îşi pot permite 
orice!” Cîteva voci din jurul mesei rotunde guvernamentale 
aprobară: „Da, da, aşa e!” sau „Da, da, îşi bat joc de noi!” 
Ceva mai potolit, preşedintele urmă: „Să le cerem imediat, 
telefonic, părerea şi celorlalte puteri implicate! Să vedem 
ce zic englezii de asta! Sînt curios cum au primit germanii 


11 


ultimatumul! Zău, sînt foarte curios!” 

Ar trebui să minţim ca să afirmăm că privise cineva pe 
lume bine ultimatumul reprezentanţilor comisiei de litigiu. 
Nu, nimeni nu primise bine ideea ca forul ştiinţific să preia 
controlul asupra arsenalelor de arme neconvenţionale, 
obligîndu-se la sondaje ale opiniei publice prin plebiscite 
înainte de fiecare mişcare cu care va încerca să se achite 
cît mai prompt de „misiunea sacră ce i s-a încredinţat”. 
„Nu putem da raportul cu concluziile la care am ajuns în 
urma cercetărilor efectuate decît cu garanţia că informa- 
tiile cuprinse în acest raport vor parveni imediat şi 
nemijlocit opiniei publice din întreaga lume”, se explicase 
cu părere de rău parcă, în încheierea ultimatumului, 
coordonatorul central al comisiei ştiinţifice de litigiu. Pe 
ecranele televizoarelor anexate la circuitul închis din 
sediile politice şi administrative ale puterilor implicate s-au 
perindat prim-planuri cu figurile oamenilor de ştiinţă. Din 
cauza luminii proaste din laboratorul central, feţele 
apăreau buhăite şi puhave, în culori ale căror degradeuri 
sugerau oboseala şi descompunerea. 

„Asta-i tot?”, întrebase cancelarul întorcîndu-se către 
ministrul forţelor armate. „Ce-i cu asta?”, întrebase 
majestatea sa pe mareşalul care ridicase, drept unic 
răspuns, scurt, din umeri, „Bine, dar ăştia sînt nebuni!”, 
exclamase indignat excelența sa, „complet nebuni!” 

„Americanii ce spun de asta?”, se mai întrebase 
preşedintele. Secretarul aplecat, din spate, îi murmura 
discret la ureche. Pe fruntea de taur a ministrului de 
război, întoarsă în aşteptare, sclipeau cîţiva stropi. 
Preşedintele se răsuci din nou, cu tot trupul, către oficialii 
tăcuţi, cu capetele aplecate. 

Cum să anunţi miliardele că participă involuntar la un 
război care se va declara abia peste cîteva sute de ani? 
Cum să-i convingi să accepte rolul de primi sacrificați ai 
ultimelor fuzee dintr-un holocaust în care viitorul se face 
ţăndări, viitor în numele căruia prezentul mai 
supravieţuieşte încă, deşi a şi început, deja, să moară? 
Cum să mai mobilizezi, cu ce argumente, oamenii să pună 

umărul la construcţia unor oraşe menite să atragă, ase- 
menea paratrăznetelor trăznetele, armele cumplite ale 
unei bătălii care nu a început încă? Ce forţă mai poate 
mobiliza aglomeraţiile peste care focoase de 50 de 
megatone vor prinde a se abate din ce în ce mai precis? 

Deocamdată, armele aruncate prin timp de 
dezintegrarea viitoare a planetei au căzut departe, doar 
peste proiectele viitoarelor urbe, dar cărui centru urban 
real îi destinează hazardul următoarea încărcătură, zvîrlită 
la întîmplare, ca o potcoavă de cal mort peste umărul unui 
superstiţios dement? Vecine, cu care azi nu am nimic de 
împărţit, mă tem ca prin cine ştie ce ghinion idiot, să nu te 
lovească tocmai arma la care lucrez, să nu-ţi cadă pe casă 
tocmai cînd fiica ta, logodnica mea, şi-a îmbrăcat, în 
aşteptarea mea, straiul alb de mireasă! Iar eu, unde să mă 
ascund de acest bumerang? Cine îmi garantează că nu-mi 
va cade în cap tocmai cînd intru pe poarta actualului 
prieten, viitor duşman? Din ce în ce mai des vor veni de 
dincolo de o cataractă de timp mesagerii de foc ai unei 
disperate U-gresiuni. Cine pe cine mai apără şi atacă? 

Uriaşul exod în care au pornit marile aglomeraţii urbane 
vor feri, oare, miliardele, de războiul teribil? Desfiinţate, 
armatele, graniţele, civilizaţia. Poate că, astfel, nu va mai fi 
nici un război! Război cu Troia nu se mai ţine! 

Dar dacă armele imbecil de deştepte, tocmai scăpate de 
sub control, vor începe apocalipsul? 

Dacă dezastrul va începe în lipsa noastră? Dacă 
uraganul dis-cronologic, u-gresiunea, a fost / va fi stirnită 
de o fuzee dintr-asta rătăcită prin timp, de undeva, de 
dincolo de ultimul om sufocat de ploaia torențială de sub 
norii vineţi ai planetei-seră? Războiul paznicilor vigilenţi, 
continuînd să apere graniţele unei lumi din care viaţa s-a 
stins de mult în urma ultimelor focuri ale unei conflagrații 
ulterioare. 

Prin oglinda sfişiată a Istoriei, aşchii bezmetice de viitor 
şi de trecut vijiie pe la urechile noastre. Erya, copila cu 
licorn, vine plingind prin cenuşa Pustiei, sub ploaia 
torențială. E un potop cu Timp căzînd peste Pustia 

acoperită cu nori vineţi. O lume a morţii, prin care 
evoluează brownian un punct viu, neprotejat de 
combinezonul antiradiant, bijbiind cu o inexactitate 
organică prin labirintul kilometrilor de semne de 
exclamaţie carbonizate, dispuse radiar, într-o înclinaţie 
desemnînd invizibile cîmpuri de forţă dispuse dinspre 
epicentru către limite. Şi chiar în mijloc, într-un cerc al 
cărui diametru nu depăşeşte treizeci de ... 

